 Jobe 7 IBhayibheli Elikuyi-Internet INguqulo Yezwe ElishaJobe 7:1-217 Awukho yini umsebenzi oyimpoqo womuntu ofayo emhlabeni,Nezinsuku zakhe azifani yini nezinsuku zesisebenzi esiqashiwe? 2 Njengesigqila uyakhefuzela elangazelela umthunzi,Nanjengesisebenzi esiqashiwe ulindela inkokhelo yakhe. 3 Kanjalo nginikwé izinyanga ezingenanzuzo,Futhi bangibalele ubusuku bezinkathazo. 4 Lapho sengilele ngithé futhi, Ngizovuka nini?Futhi lapho ubusuku empeleni buqeda ibanga labo, ngisuke ngisuthi ukubinyabinyeka kuze kuntwele ukusa. 5 Inyama yami yembethe izimpethu nezigaxa zothuli;Isikhumba sami sakhé izingqweqwe futhi siyaphela. 6 Izinsuku zami zisheshé kakhulu kunegobolondo lentambo yomeluki,Ziphela kungekho themba. 7 Khumbula ukuthi ukuphila kwami kuwumoya;Ukuthi iso lami ngeke liphinde libone okuhle. 8 Iso lalowo ongibonayo ngeke lisangibona;Amehlo akho ayoba phezu kwami, kodwa ngiyobe ngingekho. 9 Ngokuqinisekile ifu liyaphela futhi lisuke;Kanjalo naye owehlela eShiyoli ngeke akhuphuke. 10 Ngeke esabuyela endlini yakhe,Futhi indawo yakhe ngeke isamazi. 11 Nami futhi, ngeke ngiwubambe umlomo wami.Ngizokhuluma ngokucindezeleka komoya wami;Ngizokhathazeka ngomunyu womphefumulo wami! 12 Ngiwulwandle noma isilo sasolwandle yini,Ukuba ungimisele umqaphi? 13 Lapho ngithi, Ukhukho lwami luzongiduduza,Umbhede wami uzosiza uthwale ukukhathazeka kwami, 14 Wena ungesabisé ngisho nokungesabisa kakhulu ngamaphupho,Futhi ngemibono ungenza ngigxume ngokwethuka, 15 Kangangokuba umphefumulo wami ukhetha ukucinaniswa,Ukhetha ukufa kunamathambo ami. 16 Ngikwalile; ngeke ngiphile kuze kube nini nanini.Hlukana nami, ngoba izinsuku zami ziwumoya okhishwa ngamakhala. 17 Uyini umuntu ofayo ukuba umkhulise,Nokuba ubeke inhliziyo yakho kuye, 18 Nokuba umnake njalo ekuseni,Ukuba umzuzwana ngamunye umvivinye? 19 Kungani ungenakuwasusa amehlo akho kimi,Noma ungiyeke ngize ngigwinye amathe ami? 20 Uma ngonile, yini engingayifeza ngokumelene nawe, Mqapheli wesintu?Ungimiseleni njengesigcibisholo sakho, ukuze ngibe umthwalo osindayo kuwe? 21 Kungani ungasixoleli iseqo samiFuthi ushalazele isiphambeko sami?Ngoba manje ngizolala othulini;Ngokuqinisekile uyongifuna, kodwa ngiyobe ngingekho. 